# Doctor Brants Narrenschiff/Das Schlauraffenschiff

| « Vom Lohn der Weisheit | Sebastian Brant Doctor Brants Narrenschiff | Anfällen trotzen » |
| fertigFertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. |||
| Für eine seitenweise Ansicht und den Vergleich mit den zugrundegelegten Scans, klicke bitte auf die entsprechende Seitenzahl (in eckigen Klammern). |||
[151r]
Ir gesellen / kumen har noch zu$^o$ hant Wir faren jnn schluraffen landt Vnd gstecken doch jm mu$^o$r / vnd sandt
Nit meyn / vnß narren syn alleyn Wir hant noch bru$^e$der groß / vnd kleyn Inn allen landen vber al On end ist vnser narren zal
[151v]
Wir faren vmb durch alle landt
Von Narbon jnn das schluraffen landt Dar nach went wir gen Montflascon Vnd jnn das landt gen Narragon All port durch su$^o$chen wir / vnd gstad
Wir faren vmb mit grossem schad
Vnd künnen doch nit treffen wol Den staden do man lenden sol Vnser vmbfaren ist on end Dann keyner weiß / wo er zu$^o$ lend
Vnd hant doch keyn ru$^o$w tag / noch nacht
Vff wißheyt vnser keyner acht Dar zu$^o$ hant wir noch vil gespanen Trabanten vil / vnd Curtisanen Die vnserm hoff sta$^e$ts ziehen noch
Kumen jnns schiff zu$^o$m letsten doch
Vnd faren mit vns vff gewyn On sorg / vernunfft / wißheyt / vnd synn Du$^o$nt wir für wor eyn so$^e$rglich fart Dann keyner sorgt / lu$^o$gt / merckt vnd wart
Vff Tablemaryn / vnd den compasß
Oder den vßlouff des stundglaß Noch mynder des gestyrnes zwang Wo hyn bootes / vrsa gang Arcturus oder Hyades
Des treffen wir Sympleyades
Das vns die felsen an das schiff Zu$^o$ beyden sytten gent eyn büff Vnd knützschen das so gar zu$^o$ trymmen Das wenig vß dem schiffbruch schwymmen
[152r]
Wir wogen vns durch malfortun
Des kumen wir zu$^o$ land gar kum Durch Scyllam / Syrtim / vnd Charibd Vnd sint gantz vß dem rechten trib Des ist nit wunder / ob ouch wir
Im mer sehen vil wunder thier
Als Delphynen / vnd Syrenen Die syngen vnß su$^e$ß Cantylenen Vnd machen vnß als vast entschloffen Das vnsers zu$^o$lend ist keyn hoffen
Vnd mu$^e$ssen sa$^e$hen vmb vnd vmb
Cyclopen mit dem ougen krumb Dem doch Vlysses das vß stach Das er vor wißheyt jnn nit sach Vnd jm keyn schaden zu$^o$ mo$^e$cht fu$^e$gen
Dann das er bro$^e$llen dett vnd lu$^e$gen
Glich wie eyn ochs / dem würt eyn streich Nit mynder der wise von jm weich Vnd ließ jnn schrygen / grynen / weynen / Doch warff er noch mit grossen steynen
Das selb oug wechßt jm wider fer
Wann er ansicht der narren ho$^e$r So spert ers vff / gen jnn so wytt Das man sunst sicht jm antlyt nüt Syn mul spatzyert zu$^o$ beyden oren
Do mit verschluckt er manchen doren
Die andern die jm schon entrynnen Der würt Antyphates doch ynnen Mit sym volck der la$^e$strygonum Die gont erst mit den narren vmb
[152v]
Dann die sunst anders essen nüt
Dann narren fleisch zu$^o$ aller zyt Vnd drincken blu$^o$t für jrn wyn Do würd der narren herberg syn / Homerus hatt diß als erdacht
Do mit man hett vff wißheyt acht
Vnd sich nit wogt licht vff das mer Hie mit lobt er Vlyssem ser Der wise ra$^e$t gab / vnd gu$^o$t anschlag Die wil man streit / vnd vor Troy lag /
Vnd wie der zehen jor dar noch
Mit grossem glück durch all mer zoch
Do Cyrce mit jrr dranckes gwalt Syn gsellen kert jnn thieres gstalt Do was Vlysses also wyß
Das er nit nam dranck oder spyß
Biß er das falsch wyb über bo$^e$ßt Vnd syn gesellen all erlo$^e$ßt Mit eym krut das man moly heißt Also halff jm vß mancher nott
Syn wißheyt / vnd vernünfftig rott
Die wile er aber ye wolt faren Ma$^e$cht er die leng sich nit bewaren Im kem zu$^o$ letst eyn wider wynd Der jm syn schyff zerfu$^e$rt geschwynd
Das jm syn gesellen all erdryncken
All ru$^o$der / schyff / sa$^e$gel / versyncken Syn wißheyt jm zu$^o$ hülff doch kam Das er alleyn vß nacket schwam Vnd wust von vil vnglück zu$^o$ sagen
Wart doch von sym su$^o$n dot geschlagen
[153r]
Als er klopfet an synr eygnen tu$^e$r Do künd wißheyt nit helffen für Nyemans was der jn kennen künd Im gantzen hoff / alleyn die hund
Vnd starb dar vmb / das man nit wolt
In kennen / als man billich solt / Do mit kum ich vff vnser fu$^o$r Wir su$^o$chen gwyn jn dieffen mu$^o$r Des würt vnß bald eyn bo$^e$se ru$^o$r
Dann vnß bricht mastboum / sa$^e$gel / schnu$^o$r /
Vnd künnen doch jm mer nit schwymmen Die wa$^e$llen sint bo$^e$ß vff zu$^o$ klymmen Wann eyner wa$^e$nt er sitz gar hoch So stossen sie jn zu$^o$ boden doch
Der wynd der tribt sie vff vnd nyder
Das narren schiff kumbt nym her wider Wann es recht vnder gangen ist Dann wir hant weder synn noch lyst Das wir vß schwymmen zu$^o$ dem stad
Als dett Vlysses noch sym schad
Der me bracht nacket mit jm vß Dann er verlor / vnd hat zu$^o$ huß / Wir faren vff vnfalles schlyff Die wa$^e$llen schlagent übers schyff
Vnd na$^e$men vnß vil Galeoten
Es wirt an die schyfflüt ouch geroten Vnd ouch zu$^o$ letst / an die patron Das schyff du$^o$t wüst jnn schwa$^e$ncken gon Vnd mo$^e$cht gar licht eyn wirbel fynden
Der schyff / vnd schyfflüt würd verschlynden
[153v]
All hilff / vnd rott hat vnß verlon Wir werden jnn die harr vndergon Der wynd verfu$^e$rt vnß mit gewalt Eyn wiß man sich do heym behalt
Vnd na$^e$m by vnß eyn wißlich ler
Wog sich nit lichtlich vff das mer Er künn dann mit den wynden stritten Als Vlisses det / zu$^o$ synen zytten Vnd ob das schiff gang vnder joch
Das er zu$^o$ land künn schwynnen doch
Dar vmb ertrincken narren vil Zu$^o$m stad der wißheyt yeder yl Vnd na$^e$m die ru$^o$der jnn die hend Do mit er wisß / wo er hyn lend
Wer wiß ist / kumbt zu$^o$ land mit fu$^o$g
Es sint doch on das narren gnu$^o$g Der ist der best / der selber wol Weißt / was man du$^o$n vnd lossen sol Vnd den man nit darff vnderwisen
Sunder die wißheyt selber du$^o$t brysen
Der ist ouch gu$^o$t / wer andere ho$^e$rt Vnd von jnn zucht / vnd wißheyt lert Wer aber der keyns vber al Kan / der ist jnn der narren zal
Ob der diß schiffs sich hat versumbt
So wart er biß eyn anders kumbt Er würt gselschafft fynden geryng Mit den er Gaudeamus sing Oder das lied jm narren don
Wir hant vil bru$^e$der dussen gelon
Das schiff ouch würt zu$^o$ boden gon